
1. Uvod 


Književnost je nezaobilazan dio života svakog čovjeka, samim time i svakog 
djeteta. Odrasli pišu za djecu i zato postoje knjige namijenjene najmlađim 
recipijentima. Događa se ponekad da se knjiga i ne namijeni djeci, ali je ona 
svejedno prihvate kao svoju. No, ne doživljava dijete knjigu samo vizualno, čitanjem 
knjige ili gledanjem slikovnice. Dijete književnost doživljava i slušanjem i to od 
najranijih dana kada mu njegovi najbliži pripovijedaju ili čitaju narodne priče i bajke. 
Samim time nastoje obogatiti dječji život, ali kroz pouke i uputiti djecu na dobro i loše. 
Knjiga i priča ne mogu preuzeti ulogu roditelja niti odgajatelja, stoga veliku važnost u 
odgoju kroz književnost imaju i oni koji djecu odgajaju. 

Tema ovoga završnog rada je Dječja priča u hrvatskim religijskim časopisima. 
Nastojalo se prikazati kako je dječja priča predstavljena u dječjim časopisima i koliko 
ih uopće ima, te kakvu ulogu ima religija u dječjim pričama. 

Dječjih religijskih časopisa u Hrvatskoj je malo, a naročito se ističe časopis 
Mali koncil pa je njemu u radu i posvećena veća pozornost. Časopis je religijski 
orijentiran, a samim time i priče u njemu. Promatrajući priče, stripove, pitalice i druge 
sadržaje, pretpostavljamo da je cilj časopisa prije svega motivirati na čitanje, zatim 
zabaviti i na koncu poučiti. 

Literature o dječjoj književnosti u Hrvatskoj je mnogo, a u ovome radu bih 
posebno istaknula knjigu Milana Crnkovića i Dubravke Težak Povijest hrvatske dječje 
književnosti (2002) koja je dala iscrpan pregled početaka kako svjetske, tako i 
hrvatske književnosti, knjigu Stjepana Hranjeca Kršćanska izvorišta dječje 
književnosti (2003) te knjigu Karol Visinko Dječja priča (2005). 

2. Književnost, djeca, namjena 


Dječja književnost je književnost namijenjena djeci (Crnković i Težak 2002: 7) 
uvodna je rečenica kojom Milan Crnković i Dubravka Težak započinju knjigu Povijest 
hrvatske dječje književnosti. Već iz same rečenice, odnosno definicije dječje 
književnosti 1 , nameću se tri ključna pojma: književnost, djeca, namjena. 

Shvaćajući književnost kao riječ izvedenu iz riječi knjiga, upotrebljavamo je u 
širem smislu kao naziv za sve što je napisano i objavljeno uglavnom u knjigama, ali i 
ono što nije nužno zapisano, nego se usmenim putem prenosilo generacijama. S 
druge strane, u užem smislu govorimo o jezičnim tvorevinama koje se razlikuju od 
običnoga govora, odnosno govora koji nema umjetničku svrhu i funkciju, stoga se 
naziv književnost upotrebljava u smislu umjetničke književnosti (Solar 1997: 9, 11). 
Svaki pojedinac sam bira što će čitati, ali postoje i određena djela koja se tijekom 
odrastanja i školovanja nameću. Književnost je prisutna od najranijih dana čovjekova 
života do onih najstarijih, od onih dana kada slušajući različite priče upijamo svaku 
riječ koju nam netko izgovori, do onih dana kada upijamo svaku riječ i misao koju 
samostalno pročitamo. 

Drugi važan pojam koji se u navedenoj definiciji ističe su djeca. Crnković i 
Težak (2002: 8) navode: djeca su ljudi koji još nisu dostigli zreli stupanj tjelesnog i 
duševnog razvoja. Upravo zbog njihovog drugačijeg poimanja svijeta od odraslih, ne 
može im biti dostupno svako djelo. Autori smatraju kako dječja dob traje do 
dvanaeste ili trinaeste godine, a i to se shvaćanje kroz povijest mijenjalo, pa navode 
kako su se raniji dječji pisci obraćali djeci do šesnaeste godine života (Crnković i 
Težak 2002: 9). 

Kada govorimo o namjeni, govorimo o tome je li knjiga primjerena djetetu 
tematikom, privlači li dijete i odgovara li njegovim interesima. Autori stoga izdvajaju tri 
oznake koje nam kazuju pripada li određena knjiga dječjoj književnosti. Prva oznaka 
je ta da je knjigu napisao dječji pisac i time je svjesno namijenio djetetu, druga je ta 
da je knjigu izdao dječji nakladnik, odnosno dječji odjel i treća oznaka govori o tome 
da je knjiga dospjela u knjižarama i knjižnicama na police knjiga namijenjenih djeci 

1 Milivoj Solar u Rječniku književnog nazivlja (2006) navodi kako naziv dječja književnost upućuje na 
pogrešne primisli jer znači književnost koju pišu djeca, stoga bi prikladniji naziv bio književnost za 
djecu, ali on nije šire prihvaćen (vidi Solar 2006: 67). Stjepan Hranjec u knjizi Pregled hrvatske dječje 
književnosti (2006) opravdava taj naziv iz razloga što je u duhu hrvatskoga jezika, odnosno sukladno 
je pojmovima dječje igralište ili dječji vrtić te se i u svijetu koriste slični nazivi (kinderliteratur, children's 
literature...) (vidi Hranjec 2006: 8). 

(Crnković i Težak 2002: 9). Također, navodi se kako knjiga može biti namijenjena 
djeci, iako nema nijednu od tih oznaka, nego su je djeca s vremenom prihvatila kao 
svoju, a takvih je kroz prošlost bilo mnogo 2 . 


2 Treba naglasiti kako dječju književnost ne čitaju samo djeca: Djeca nisu jedini čitatelji dječje 
književnosti, kako bi se moglo zaključiti sudeći prema njezinu nazivu budući da Malog Princa (1943., 
hr. 1973.) Antoinea de Saint-Exuperyja, Hobita (1937., hr. 1944.) J. R. R. Tolkiena, Sofijin svijet 
(1991., hr. 1995.) Josteina Gaardera ili romane o Harryju Potteru (1997.-2007.), hr. (2000.-2007.) J.K. 
Rovvling, da navedemo samo neke od najpoznatijih primjera, čitaju i djeca i odrasli (Hameršak i Zima 
2015:109). 

3. Žanrovski sustav dječje književnosti 


Hameršak i Zima (2015: 127) navode kako se od samih početaka istraživanja 
dječje književnosti naglašavalo da ona nije posebna vrsta ili žanr 3 književnosti, nego 
njezin dio. Autorice postavljaju pitanje postoji li razlika u tome da je nešto dio nečega 
od toga da je vrsta nečega. Gledajući književnost iz perspektive komunikacijske i 
simboličke prakse, zaključuju da razlike gotovo i nema. No, radi se o različitoj 
perspektivi od one kojom su se vodili prvi istraživači hrvatske dječje književnosti, 
odnosno perspektive gdje se književnost gledala kao estetska pojava, stoga se nije 
mogla dijeliti na skupine ili vrste jer više ne bi bila književnost. 

Kada je riječ o žanrovskoj podjeli dječje književnosti, autorice ističu kako u 
različitim sferama dječje književnosti postoje i njezine različite žanrovske podjele 4 . 
Prvu akademsku klasifikaciju u hrvatskoj književnosti uspostavlja Milan Crnković 
1967. godine u Dječjoj književnosti, a o istoj podjeli govori i u knjizi iz 2002. godine - 
Povijest hrvatske dječje književnosti, koja je napisana u koautorstvu s Dubravkom 
Težak. 

Crnković i Težak navode kako su rodovi, vrste i podvrste u dječjoj književnosti, 
jednaki kao i u književnosti za odrasle. U dječjoj književnosti priča zauzima više 
mjesta nego u književnosti za odrasle, a javljaju se i romani s tematskom 
klasifikacijom 5 (Crnković i Težak 2002: 14). Glavne vrste koje se javljaju u dječjoj 
književnosti su: slikovnica, dječja poezija, priča, dječji roman ili roman o djetinjstvu. U 
drugu skupinu spadaju: basne, roman o životinjama, avanturistički ili pustolovni 
roman, historijski ili povijesni roman, znanstvena fantastika, putopisi i biografska djela 
(Crnković i Težak 2002: 14). U knjizi iz 1967. godine, gdje je iznesen prvi pregled 
dječjih književnih vrsta, Crnković navodi kako vrste iz druge skupine nisu same od 
sebe vezane za dječju dob, niti su kao vrste prilagođivane djetetu i njih naziva 
graničnima (Crnković 1967: 10). 


3 Žanr u hrvatskoj znanosti i književnosti uglavnom ima značenje književne vrste ili roda (vidi Solar 
2006: 322). 

4 O jednim se žanrovima govori u okviru recepcije, o drugima u okviru nakladničke produkcije, o 
trećima u okviru knjižničarske distribucije, o četvrtima u okviru proučavanja (Hameršak i Zima 2015: 
129). O tome govori i Stjepan Hranjec (2006: 22) navodeći kako su dva osnovna kriterija za pripadnost 
vrste dječjoj književnosti: dob čitatelja i struktura vrste. 

5 Postoji povijesni roman, pustolovni roman, obiteljski, dok se ne govori o naturalističkom romanu ili 
romanu toka svijesti, a u uporabi su nazivi roman o djetinjstvu, roman o nesretnom djetetu, roman o 
dječjim družinama i ostalo (vidi Crnković i Težak 2002: 14). 

Hranjec (2006) u poglavlju Vrste dječje književnosti o vrstama piše manje 
nego prethodni autori te se posebno osvrće na slikovnicu, dječju pjesmu, dječju 
prozu u kojoj spominje priču (pripovijetka, novela) i roman, te dječji igrokaz. 

Hameršak i Zima (2015) u knjizi ne daju žanrovsku klasifikaciju dječje 
književnosti. Umjesto toga, autorice se osvrću na tri žanra: pripovijetku, igrokaz i 
strip 6 , te na žanrove koji imaju kanonski status u istraživanju dječje književnosti: 
slikovnica, bajka, fantastična priča, dječji roman i dječje pjesništvo. Autorice govore i 
o dječjeknjiževnoj animalistici s osvrtom na žanr basne (Hameršak i Zima 2015: 139). 

Pripovijetka je tekst koji je pisan realistički te mu je tematika uzeta iz običnog 
života. Crnković u Dječjoj književnosti o pripovijetci ne govori kao o posebnom žanru, 
nego je tumači uz roman. Slično je i u knjizi iz 2002. godine gdje se spominje samo u 
opisima pojedinih tekstova (Hameršak i Zima 2015: 140, 144). Pripovijetka se 
uglavnom definira kao podvrsta priče, odnosno priča je nadređen pojam koji 
obuhvaća pripovijetku. 

Igrokaz je tekst namijenjen scenskom izvođenju. U hrvatskoj dječjoj 
književnosti igrokazu se pridaje malo ili nimalo pozornosti stoga što se teško integrira 
u preglede književnosti te se znatno rjeđe tiskaju u usporedbi s drugom tekstovima 
(Hameršak i Zima 2015: 148). 

Hameršak i Zima (2015) u knjizi daju osvrt i na strip, koji se u počecima 
razvoja dječje književnosti nije zahvaćao niti rubno, dok druga polovica 20. stoljeća 
apostrofira njegove kulturne i obrazovne potencijale (Hameršak i Zima 2015: 160). 
Autorice strip vide kao važan dio dječje književnosti prije svega jer ga djeca čitaju, a 
riječ je i o pripovijedanju u slikama. 

Crnković slikovnicu stavlja na prvo mjesto u istraživanju dječje književnosti te 
navodi kako je ona prva knjiga 7 s kojom se dijete susreće. Smatra se kako u dječje 
ruke dospijeva u prvoj godini, a zanimanje za nju prestaje u drugom razredu osnovne 
škole kada djeca mogu samostalno čitati. Slikovnica upotrebljava dva koda 
komunikacije: likovno i jezično predstavljanje stvarnosti, stoga ona nije čista 
književna vrsta, nego kombinacija likovnog i književnog izraza te, kao takva, ima 
prednost kod male djece (Crnković i Težak 2002: 15). 


6 Za navedene žanrove autorice navode kako su u Hrvatskoj rubno reflektirana, ali produkcijski vrlo 
propulzivna i zanimljiva (vidi Hameršak i Zima 2015: 139). 

7 Mnogi autori dovode u pitanje ovu tvrdnju nazivajući je stereotipnom. 

Dječji roman, odnosno roman o djetinjstvu, ukazuje na nefantastičnu dječju 
književnost, a u sebi povezuje dječju i popularnu kulturu (Hameršak i Zima 2002: 
198). Javlja se u drugoj polovici 19. stoljeća i razvija prema kraju stoljeća te u 20. 
stoljeću. Na prvome je mjestu u lektiri djece oko desete godine života. Junaci su 
djeca, dječaci i djevojčice 8 (Crnković i Težak 2002: 27). 

Smatra se kako tek dječja poezija i dječja priča sadrže prve umjetničke 
tekstove koji se nude djeci. Dječja poezija se razvijala iz tzv. pučke ili usmene dječje 
poezije što su je stvorili odrasli u dodiru s djecom 9 . Obično je kratka i vezana uz 
svakodnevni dječji život. Dječja pjesma je vesela i vedra te ne podnosi pouku i 
tmurna raspoloženja (Crnković i Težak 2002: 18). No, nije u prošlosti uvijek bilo tako. 
U samim počecima u književnim je tekstovima za djecu, pa tako i u pjesništvu, 
naglašena pouka, a književnost se smatrala sredstvom u patriotskom odgoju mladih. 

Dječja književnost je prepuna životinja 10 . U poeziji su kao doživljaj prirode, u 
narodnoj priči kao pomagači ili neprijatelji junaka te kao smiješni samostalni junaci. U 
umjetničkim pričama prikazuju se antropomorfno, a u alegorijskim, kao i u basni, 
predstavljaju simbole. U romanu o životinjama životinjski svijet je prikazan onakvim 
kakav on zaista jest, poštujući zakone po kojima životinje žive (Crnković i Težak 
2002: 29). 

Basna je također književna vrsta u kojoj se javljaju životinje kao predstavnici 
određenih ljudskih značajki 11 . Stoga, basne uopće ne govore o životinjama, nego o 
ljudima, njihovim manama i vrlinama. Uglavnom je kratka, pisana je u prozi ili stihu, a 
sastoji se od pričice i morala (Crnković i Težak 2002: 34). Basna je kao dječja 
književna vrsta upitna upravo zbog svog dvorazinskog čitanja. No djeca basnu 
najprije doživljavaju kao književnu tvorevinu u kojoj se najčešće javljaju životinje pa 
im je stoga bliska, a tek zatim dolazi do potpunog razumijevanja što navedene 
životinje i njihovi postupci predstavljaju. 


8 Češće se javljaju dječaci, uglavnom starije dobi, oko desete godine i pripadaju različitim društvenim 
sredinama. 

9 Navedene pjesme Crnković i Težak nazivaju malešnicama, a sam naziv malešnice prvi put se javlja 
u knjizi Milana Crnkovića Hrvatske malešnice iz 1998. godine (vidi Crnković i Težak 2002: 17). 

10 Prevladavaju mačka, miš, pas, konj, zec, lisica, magarac, patka, vuk, lav, mrav, pčela, puž, orao, 
sokol, vjeverica, jelen, srna, krt, jež, svinja, pijetao i koka, ovca i druge životinje te se javljaju i životinje 
koje su bile iz nekih razloga zanemarivane: gliste, zmije, šišmiši, vodeni konji, krokodili ili izumrle 
pretpotopne životinje (vidi Crnković i Težak 2002: 29). 

11 Magarac predstavlja glupana, lisica lukavca, vuk nasilnika, ovca običan narod i slično (vidi Crnković, 
i Težak 2002: 34). 

Crnković i Težak (2002) u svojemu pregledu dječjih književnih vrsta obrađuju, 
pored navedenih, i avanturistički, znanstvenofantastični te povijesni roman. 
Avanturistički roman govori o novim, neobičnim stvarima, govori o opasnosti, traži 
fizičku i psihičku sposobnost. Govori o odlasku iz svakodnevice u nešto nepoznato, 
govori o pustolovini. Junak u avanturističkom romanu je snažan i izdržljiv, mora 
izvršiti određeni veliki zadatak te savladati mnoštvo manjih prepreka (Crnković i 
Težak 2002: 31). 

Znanstvenofantastični roman je sličan avanturističkom romanu. Mašta ima 
veliku ulogu, a polazišta su joj u znanstvenim hipotezama i predstavlja dostignuća 
koja je znanost zamislila ili im je na tragu. Junaci uglavnom putuju svemirom brzinom 
svjetlosti, koriste se oružjem nezamislive snage, pronalaze se daleki svjetovi i slično. 
Znanstvena fantastika pripada graničnim vrstama i malo je djela koja su pisana za 
djecu, ali djeca prisvajaju djela određenih autora (Crnković i Težak 2002: 32). 

Povijesni roman svoje polazište ima u povijesnoj osnovi, govori o prošloj epohi 
te pokušava rasvijetliti određene prošle događaje. Prošla zbivanja mogu biti i temelj 
za avanturističke radnje, a također, navode autori, povijesni roman se nosi i sa 
znanstvenofantastičnim romanom koji katkad umjesto u budućnost odlazi u prošlost 
(Crnković i Težak 2002: 33). 


3.1. Dječja priča 

O dječjoj priči kao glavnoj vrsti dječje književnosti najviše je pisao Crnković 
(1967), a kasnije i u koautorstvu s Dubravkom Težak (2002). Hranjec (2006) o priči 
uglavnom piše u poglavlju o dječjoj prozi. Također, Hameršak i Zima (2015) nemaju 
zasebno poglavlje o dječjoj priči kao žanru, ali je obrađena u poglavljima o 
pripovijetci, bajci i fantastičnoj priči. Dječju priču je istraživala i Karol Visinko (2005) i 
to najviše današnju recepciju dječje priče kod najmlađih. 

Priča je kraća književna tvorevina. Priča je, znači, nadređen pojam koji 
obuhvaća kraće narativne tvorevine nazvane podvrstama priče, a to su bajka, 
fantastična priča i pripovijetka (Visinko 2005: 34). Karol Visinko navodi razliku između 
priče i pripovijetke, a ona se očituje u prisustvu, odnosno neprisustvu elemenata 
čudesnog (Visinko 2005: 34). Stoga, jedna od bitnih odrednica dječje priče je 
fantastično ili čarobno, odnosno, bilo kakvo odstupanje od stvarnosti. Upravo 

odstupanjem od stvarnosti, iskrivljujući je i nadomještajući je izmišljenom stvarnošću, 
bolje tumači pravu stvarnost nego njezin realistički prikaz (Crnković i Težak 2002: 
21 ). Dječje poimanje svijeta razlikuje se od gledanja odraslih. (...) Ono bez čuđenja, 
makar s radošću ili strahom, prihvaća pojave i likove kakvih u stvarnosti nema, 
prihvaća čudesno ili fantastično: divove, patuljke, vile, moćne vještice, trenutačno 
svladavanje golemih daljina, lako stjecanje željenih predmeta i dr. stoga je djetetu 
priča vrlo bliska (Crnković i Težak 2002: 21). 

Obzirom na to da priča obiluje čudesnim, može imati stotinu lica 12 ie se stoga 
može podijeliti na mnogo podvrsta. Po postanku, priče možemo dijeliti na narodnu 
koja postoji jednako dugo kao i jezik i koja se prenosila usmenim putem, te 
umjetničku priču koja se razvila iz narodne, odnosno iz samostalno prepričane 
narodne priče, od unošenja vlastitih elemenata u nju i njezina mijenjanja, do 
potpunog oslobođenja od nje. Vrste narodne priče su: mit, legenda, bajka, novela ili 
pripovijetka, anegdota ili šaljiva pričica (Crnković i Težak 2002: 23). 

Bajka je važna za razvoj umjetničke priče te ona ima strogo određenu i lako 
prepoznatljivu strukturu, koja će se u određenim mjerama kod umjetničke priče 
mijenjati. Kod narodne bajke stvarno i čudesno postoje paralelno, nizanje događaja i 
epizoda je bez opisa, lica nisu detaljno opisana ni u fizičkom, ni u psihičkom pogledu, 
čudesno je mitološkog podrijetla, moral je specifičan (imati sreću, snaći se) i sve se 
događa u neodređenu prostoru ili vremenu. Navedene karakteristike narodne bajke u 
razvoju umjetničke priče će se mijenjati te se postupno uvode opisi ambijenata, 
prirode, likova i duševnog stanja, likovi postaju zastupnici dobra i zla, postupci im 
postaju motivirani te se moral uzdiže na jedan viši stupanj. Književna narodna bajka 
je prijelazni oblik iz narodne bajke u umjetničku te ona još uvijek više pripada 
narodnoj nego umjetničkoj bajci. Ona se ne mijenja, nego samo dotjeruje. Umjetničke 
bajke zadržavaju određenu vezu s narodnom bajkom te su to sve priče koje nisu 
fantastične 13 . Fantastične priče se odvajaju od narodne priče te se napušta mitološki 
svijet kao paralelna stvarnost (Crnković i Težak 2002: 23). 

Po tipu čudesnog možemo govoriti o mitološkoj priči, odnosno kada su junaci 
likovi iz mitologije, o alegorijskoj priči, kada se prikazuje borba prirodnih sila ili 


12 Sintagma preuzeta iz knjige Povijest hrvatske dječje književnosti Milana Crnkovića i Dubravke 
Težak. 

13 Autori Crnković i Težak navode kako priče Ivane Brlić Mažuranić i većina Andersenovih priča 
pripadaju području umjetničke bajke, a od Andersena i L. Carrolla razvija se priča koja se naziva 
fantastičnom pričom (vidi Crnković i Težak 2002: 23). 

pojmova u ljudskim likovima, o hiperboličkoj priči, odnosno pretjeranom uvećavanju 
postojećeg te o fantastičnoj ili nadrealističkoj priči. Po efektu, namjeni ili podtekstu 
priča može biti simbolička, filozofska, šaljiva ili humoristička, poučna priča, priča kao 
igra, moralistička priča te basna. Po odnosu prema tradiciji govorimo o klasičnoj priči, 
starinskoj priči te modernoj priči. Po elementu igre govorimo o kumulativnoj priči koja 
izgrađuje sustave suprotne postojećem. Također, navode autori, u ovu skupinu bi se 
mogle smjestiti i lagarije, odnosno igre s prekrajanjem morfoloških ili sintaktičkih 
elemenata teksta. Nadalje, po junacima u odnosu na djecu govorimo o opoziciji, priča 
s djecom kao junacima i s junacima koji nisu djeca. Podjela po junacima je 
najbogatija, a Crnković i Težak je klasificiraju po pripadnosti ljudskom rodu, 
životinjskom ili biljnom svijetu i drugo, stoga spominju vilinsku priču, priču o 
patuljcima, priču o divovima, priču o vješticama, priču o herojima, priču o postanku 
imena planina, izvora, rijeka, priča o svecima i mnoge druge podjele. Po završetku 
priče možemo govoriti o tri tipa: priča sa sretnim završetkom, s nesretnim završetkom 
te priča sa završetkom u kojem se ne odlučuje o biti ili ne biti, sreći ili nesreći. Na 
koncu, po odnosu prema igri riječima, razlikujemo priču bez igre riječima i onu u 
kojima je igra riječima naglašena (Crnković i Težak 2002: 24, 25). 

4. Odgojni utjecaj dječje književnosti 


Dječja književnost nije sluškinja ni pomoćnica pedagogije u bilo kojem njezinu 
smjeru, makar ona, upravo kao književnost i umjetnost, i te kako pridonosi odgoju 
(Crnković i Težak 2002: 8). Književna djela namijenjena djeci, kao što bi svako 
književno djelo i trebalo, morala bi nositi određenu poruku i odgojno djelovati jer, kao 
što je u svijetu od davnina poznato, djeca, ali i odrasli, često se ogledaju u svojim 
junacima i zrcale njihove postupke 14 . No, naravno, veliku ulogu u tome imaju i 
odgajatelji (bilo da su to roditelji ili učitelji) kako bi s djecom mogli razgovarati o 
određenim postupcima književnih junaka jer, kako se pitaju Crnković i Težak, imaju li 
djeca dovoljno iskustva da shvate moral basne, ili u basnama uživaju samo kao u 
pričama (Crnković i Težak 2002: 11)? Na kraju navode kako će se moral kasnije 
pojaviti sam kada se doživljena i u njihovoj svijesti pohranjena priča poslije susretne s 
njihovim životnim iskustvom (Crnković i Težak 2002: 11). 

Književnost nije personificirano biće koje djeci govori o dobrim i lošim 
postupcima njihovih junaka, djeca sama shvaćaju što je dobro, a što ne, naravno, uz 
pomoć odraslih pokraj sebe koji im pomažu odgonetnuti određenu pouku i uputiti ih 
na pravi put. Književnost je potrebna u dječjem životu od najranijih dana jer, osim što 
je važna za razvijanje dječjih literarnih sposobnosti i vještina, te iako nije sluškinja ni 
pomoćnica pedagogije, ona odgaja i obogaćuje dječji život: Prema tome, i za razvoj 
ekološke svijesti, kao i za razvoj svijesti o snazi i ljepoti jezika kojim govorimo, ili za 
razvoj duhovnosti ili nekoga drugoga bogatog odgojnog usmjerenja, važno je baviti 
se i književnošću, jer ona u sebi nosi silnice naših potreba, zanimanja i htijenja 
preobraženih u profinjeno umjetničko ruho koje nas ispunjava i preobražava. (...) 
Zato se kaže da književnost, uz ostale umjetnosti, oplemenjuje, obogaćuje unutarnji 
život najmlađih recipijenata (Visinko 2005: 20, 21). 

Smatra se da prvi susret djeteta s književnošću počinje slikovnicom, no može 
se donijeti zaključak da i prije toga djeca dolaze u kontakt s književnošću tako što 
slušaju pjesme i priče koje im pričaju odrasli. Književnost je sveprisutna u jeziku. 


14 Kao primjer može se spomenuti pojam verterizam, odnosno masovna samoubojstva mladih ljudi, a 
sve to jer su se poistovjetili s glavnim junakom knjige Patnje mladog VVerthera Johanna VVolfganga 
von Goethea. Također, Peter Svetina (2004: 23) piše: U svakom su vremenu djeci potrebni 
odgovarajući literarni junaci. Moraju se poistovjetiti s njima, odnosno barem prepoznati u njima jedan 
dio sebe. 

Prisutna je od prve jezične djelatnosti - slušanja 15 . Tada slušamo priče koje nam naši 
najbliži govore ili čitaju, a to je uglavnom sadržaj namijenjen našoj dječjoj dobi. 
Stoga, dječjom pričom, odnosno njezinim slušanjem, sve počinje. Razvijamo vlastite 
literarne interese, uspostavljamo međuljudske odnose i počinjemo gledati na svijet 
kroz oči naših književnih junaka. Na važnost slušanja upozorava Karol Visinko 
(2005). Autorica govori o krizi žive ljudske riječi. Uz svekoliko prisustvo 
audiovizualnih sredstava, dijalog između odraslih i djeteta nestaje. Za razliku od 
sredstava javnog priopćavanja, koja u sadržajima za najmlađe recipijente mogu biti (i 
najčešće jesu) zanimljiva i privlačna svojom dinamikom vizualnih i auditivnih slika, 
izravni dodiri djece, odgajanika i učenika, s odraslima koji se njima bave (roditeljima, 
starateljima, odgojiteljima i učiteljima) putem razgovora, pjesme, igre, priče 
uspostavljaju potpuniji komunikacijski čin. (...) U tom susretu i odrasla osoba i dijete 
istinski izražavaju sebe, i tako se međusobno bolje upoznaju i razumiju (Visinko 
2005: 14). Već u prvim pričama uspostavlja se dublji odnos između odrasle osobe i 
djeteta 16 i na taj način se oblikuju dječji literarni interesi, potiče se zanimanje za 
knjigu 17 . 

S druge strane, pored čitanja odraslih djeci i dječjeg slušanja, možemo govoriti 
i onomu slušanju kada dijete zauzima ulogu čitaoca. Praksa je bila uvriježena u 
počecima razvoja dječje književnosti, dakle u 19. i 20. stoljeću kada su djeca u 
obiteljima nižeg društvenog statusa bila jedina koja su znala čitati te su s jedne 
strane u školskom kontekstu imala ulogu učenika, dok su u obitelji i zajednici imali 
ulogu učitelja (Hameršak 2009: 801). 

Može se zaključiti kako su najprije roditelji, a potom i odgajatelji, oni koji su u 
najranijem razdoblju djeteta odgovorni za to što će djeca čitati, odnosno što će se 
djeci sviđati. Na taj način pridonose razvijanju dječjih čitateljskih sposobnosti i 
vještina, pripremaju put djetetu od slušanja do samostalnog posezanja za knjigom i 
samostalnog oblikovanja literarnih interesa, a to sve vodi prema jednom cilju - 
razvijanju ljubavi prema književnosti i knjizi uopće. 


15 Jezične djelatnosti u hrvatskome jeziku su: slušanje, govorenje, čitanje i pisanje. 

16 Dječja priča može biti i izvrstan način uspostavljanja i razvijanja bliskih odnosa između najmlađih 
recipijenata i odraslih, ostvarivanja živih susreta radosti, topline, blizine, razgovora, druženja, susreta 
sve potrebnijih življenju današnjice. Uza sve to, skupljaju se i dragocjena iskustva prijateljevanja s 
pričom, iskustva koja će se osjetiti i u kasnijim razdobljima života (Visinko 2005: 31). 

17 Rani dodir s knjigom i ljubav prema knjizi koja se kroz taj dodir stvara olakšavaju djetetu ulazak u 
svijet učenja koji polaskom u školu velikim dijelom istiskuje njegov dotadašnji svijet igre (Lovrenčić 
2004:9). 

5. Počeci razvoja dječje književnosti 


Početke razvoja dječje književnosti možemo pratiti u usmenoj književnosti 18 , u 
bajkama, sagama, legendama, mitovima, pripovijetkama, šalama i anegdotama. 
Javljaju se i sve vrste narodne priče i poezije. Od proznih vrsta djetetu je najbliža bila 
bajka, a od onih u stihu poezija. Prenosilo se usmenim putem, s koljena na koljeno. U 
razvijenim zemljama se već u 17. stoljeću počinju tiskati i prodavati jeftine knjige za 
puk koje su bile vrlo kratke, a sadržavale su i folklor, biblijske priče i pouku (Crnković 
i Težak 2002: 40). 

Zamisao da postoji posebna dječja književnost javila se u prosvjetiteljstvu 19 , u 
drugoj polovici 17. stoljeća, i tu se naglasak stavlja na odgojno-obrazovni utjecaj tih 
djela 20 . Tada se javlja i lektira jer književnost djeci želi približiti spoznaje odraslih. 

U 20. stoljeću dolazi do obrata, djeca se više ne gledaju kao mali ljudi te se u 
dječju književnost unosi maštovitost, osjećajnost i slikovitost što su distinktivne odlike 
dječje književnosti (Solar 2006: 67, 68). 


5.1. Počeci razvoja hrvatske dječje književnosti 


Obilato mliko duhovno iz 1752. godine djelo je Antuna Kanižlića kojim bi se 
mogao naznačiti početak hrvatske dječje književnosti. Riječ je o katekizmu 
namijenjenom djeci, a djelo nije doživjelo veći uspjeh. 

Crnković smatra kako formalni početak hrvatske dječje književnosti označava 
knjižica Ivana Filipovića 21 koja je objavljena 1850. godine - Mali tobolac raznog 


18 Stjepan Hranjec u knjizi Ogledi o dječjoj književnosti za usmenu književnost govori kako je ona 
starija sestra pisane književnosti (Hranjec 2009: 13). 

19 Svi se povjesničari dječje književnosti slažu da ona kao književnost posebno namijenjena djeci 
započinje negdje pri kraju 1 7. stoljeća i da je, prema tome, stara samo nešto više od stoljeća. No isto 
tako svi priznaju da je od davnih vremena postojala književnost koja doduše nije bila namijenjena 
djeci, ali je djeci bila više ili manje dostupna. Djeca su, dakle, dijelila s odraslima narodno književno 
blago od najstarijih vremena i uživala u njemu prema svojim mogućnostima shvaćanja (Crnković i 
Težak 2002: 39). 

20 Dječja poezija se počinje razvijati na temelju duhovnih, crkvenih pjesama i nurseryrhymes, od 
narodne priče strukturirat će se umjetnička dječja priča, od romance, odričući se fantastičnog u korist 
priče, a sadržavajući pustolovno, razvija se avanturistički roman, od vjerske pouke razvija se moralna 
priča, poučna i moralistička književnost koja dominira u dječjoj književnosti, a i nje se razvija realistička 
književnost, odnosno roman o djetinjstvu (vidi Crnković i Težak 2002: 41). 

21 No Ivan Filipović nije pokretač samo zbog toga što je napisao prvu hrvatsku koliko-toliko izvornu 
knjižicu namijenjenu djeci, nego je pokrenuo i organizirao mnoge djelatnosti za njezino jačanje i razvoj. 
On je dobrim dijelom kriv za njezine loše strane i zaslužan za dobre, on je živio s njom u dobru i zlu 
(Crnković i Težak 2002: 131). 

cvetja za dobru i pomnjivu mladež 22 , lako je Filipović bio i književnik i pedagog, u 
svojim djelima nije izostavio ideologiju toga vremena, odnosno, u određenoj je mjeri 
koristio književnost kako bi iskazao svoje stavove, a također mu se u pjesmama 
ponekad gubi granica između djetinjstva i odrasloga čovjeka (Idrizović 1984: 19). 
Filipović je također u hrvatskoj književnosti poznat po tome što bio pokretač prvog 
dječjeg časopisa - Bosiljka, a upravo u časopisima su se javile prve dječje priče. 
Dječja priča se u hrvatskoj književnosti, kao i u svjetskoj, razvija iz narodne priče, a 
ona je bila od goleme vrijednosti pa se uvrštavala u dječje časopise kako bi bila 
dostupna najmlađima. Uglavnom im se nudila narodna priča, ali i prerađena narodna 
priča. Andersenov utjecaj dolazi jako kasno. Prva njegova priča prevedena je u 
Smilju tek 1873. godine (Crnković i Težak 2002: 201). Kako navodi Flranjec (2006: 
33), hrvatska dječja književnost 19. stoljeća se gradila višestruko: jednu su književnu 
stazu utirali pisci samostalnim izdanjima, drugu je činila usmena književnost, 
publicirana u periodicima, treću su ulogu imali časopisi, a četvrtu prijevodi i preradbe 
raznih stranih književnih izvornika. Hranjec zaključuje kako u 19. stoljeću možemo 
govoriti o književnosti pokušaja, dječji pisci su trebali javno djelovati te je njihova riječ 
bila glasnogovornica profesionalnog autorovog angažmana (Flranjec 2006: 47). 

Početak 20. stoljeća smatra se verificiranim početkom hrvatske dječje 
književnosti i to najviše zbog djelovanja dviju autorica - Jagode Truhelke i Ivane Brlić 
Mažuranić (Flranjec 2006: 50) te ovo razdoblje Flranjec naziva procvatom hrvatske 
dječje književnosti. Flranjec unutar ovoga razdoblja govori o dva doba, a prvo je doba 
već spomenutih autorica. Tridesetih godina 20. stoljeća za dječju književnost od 
važnosti je i Mato Lovrak, priznato ime hrvatske dječje književnosti koji se svojim 
romanima svrstao u trajnu baštinu hrvatske dječje književnosti te ovdje govorimo o 
Lovrakovom dobu (Flranjec 2006: 79). 

U razdoblju koje slijedi, a koje Flranjec naziva zrelo doba, u dječjoj 
književnosti značajan doprinos su dali Grigor Vitez, Ivan Kušan, Milivoj Matošec te 
Zvonimir Balog. Šezdesete, sedamdesete i osamdesete godine 20. stoljeća donose 
mnoštvo istaknutih imena u dječjoj književnosti, nastavljača prethodnih autora, a 
većina njih se posvećuje stvaranju samo za djecu. U ovome razdoblju časopisi 
također igraju veliku ulogu jer promiču dječju književnost i ustupaju svoj prostor 
dječjim klasicima (Flranjec 2010: 119, 118). Od značajnih imena treba istaknuti Luku 

22 S tom tvrdnjom se ne slaže Berislav Majhut koji tvrdi kako bi mogao nabrojati pedesetak naslova 
knjiga za djecu objavljenih do 1850. godine (vidi Majhut 2005: 14). 

Paljetka, Hrvoja Hitreca, Sunčanu Škrinjarić te mnoge druge. U posebnu skupinu u 
ovome razdoblju Hranjec svrstava književnike koji su djelovali u zadnja četiri 
desetljeća 20. stoljeća, odnosno oni koji slijede kušanovsko-balogovsku poetiku, oni 
koji svoje djelovanje započinju tih godina i oni književnici koji se djelomice ubrajaju u 
dječje jer su već našli svoje mjesto među odraslim književnicima (Hranjec 2006: 154). 
U ovu skupinu ubrajamo Gustava Krkleca, Vjekoslava Majera, Dragu Ivaniševića, 
Dobrišu Cesarića, Antu Gardaša i druge. 

Četvrto razdoblje o kojem govori Hranjec predstavlja suvremeno tematsko i 
stilsko bogatstvo. Naziva se suvremenim razdobljem u dječjoj književnosti, odnosno 
riječ je o suvremenoj književnosti, dolazi do pojave mnoštva novih mladih imena, do 
tematskog proširenja te književnosti, s obiljem novih stilskih zamisli i s nakanom da 
se književni tekst svidi malom čitatelju (Hranjec 2006: 216). Neki od autora koji su 
dali svoj doprinos u ovome razdoblju su: Milan Tartaš, Mladen Kušec, Pavao Pavličić, 
Sanja Pilić i drugi. 

Vidljivo je u prethodnom pregledu kako je razvoj dječje književnosti u 
Hrvatskoj išao od idealistički obojene dječje književnosti, do toga da se pišu djela 
koja će svojom tematikom malog čitatelja kroz zabavu poučiti, a prije svega, 
sadržajem i privući. Stoga, postavlja se pitanje kakva su to djela koja djeca u 
počecima razvoja dječje književnosti čitaju i što je općenito s tadašnjim dječjim 
čitateljskim navikama. Hameršak (2009: 788) ističe kako je tijekom prve polovice 19. 
stoljeća dječje čitanje podrazumijevalo čitanje nedječjih knjiga, a do promjena u 
čitateljskim navikama djece nije došlo ni u drugoj polovici 19. stoljeća kada dolazi do 
zamaha u produkciji hrvatskih dječjih knjiga 23 . Promjene dolaze tek u 1880-ima kada 
se na hrvatskom jeziku počinju sustavno tiskati bogatije opremljene knjige, a i one su 
bile dostupne imućnijim obiteljima, dok su djeca iz nižih društvenih slojeva nastavila 
čitati nedječje knjige. 

Treba spomenuti kako je današnje razumijevanje dječje književnosti nastale u 
prvim razdobljima razvoja otežano, što je vidljivo u istraživanjima Karol Visinko 
(2005) gdje je autorica istražila koliko riječki školarci danas razumiju Priče iz davnine 
Ivane Brlić Mažuranić. Zaključak koji je donijela na kraju istraživanja govori o tome 
kako je djelo na više razina neprilagođeno dječjoj dobi, a prije svega, radi se o 
prevelikoj uporabi aorista, imperfekta te arhaizama. 

23 Autorica kao primjer navodi časopis Bosiljak koji je imao svega tridesetak pretplatnika (vidi 
Hameršak 2009: 788). 

Stoga, jedno od pitanja koje nam se nameće jest i kakav je to dječji čitatelj, 
ako je iz prethodnog vidljivo da postoje određene stvari koje mu otežavaju 
razumijevanje. Je li dječji čitatelj kompetentan čitatelj: Što je primjerenije čitanje 
slikovnice, ono kompetentnog čitatelja ili ono petogodišnjaka koji vjeruje u Djeda 
Božićnjaka (Majhut 2005: 71). Dječji čitatelj zasigurno nije najkompetentniji čitatelj, 
odnosno on nije odrasli implicitni čitatelj koji ima životno i čitateljsko iskustvo, ali dječji 
pisac mora konstruirati svoga implicitnog čitatelja te uzeti u obzir njegova ograničenja 
i specifična svojstva (Majhut 2005: 27). 

6. Kršćanska izvorišta dječje književnosti 


O kršćanskim izvorištima dječje književnosti najviše je pisao Stjepan Hranjec u 
istoimenoj knjizi iz 2003. godine. Hranjec proučava određene svjetske i domaće priče 
te u njima traži kršćanske utjecaje, a takvih je, iako se na prvi pogled ne doima tako, 
mnogo. 

U hrvatskoj književnosti religiozne utjecaje možemo tražiti mnogo prije 
formalnog početka dječje književnosti, dakle prije Filipovićeva Tobolca, u usmenoj 
književnosti. Kao primjer možemo uzeti Kanižlićevo djelo Obilato mliko duhovno iz 
1752. godine i Malu bogoslovicu iz 1763. godine (Hranjec 2003: 29). I nakon 
Filipovićeva Tobolca , moguće je pratiti religiozne utjecaje u gotovo svim vrstama i 
kod svih autora. Od kasnijih autora treba spomenuti djela Ivane Brlić Mažuranić u 
kojima su vidljiva kršćanska izvorišta, odnosno kršćanske vrijednosti u etičkoj funkciji 
što je osobito istaknuto u Pričama iz davnine (Hranjec 2003: 61). Stoga, navodi 
Hranjec, u njezinim djelima katoličko je glavni čimbenik u građenju umjetničkog 
svijeta (Hranjec 2003: 67). 

Hameršak i Zima (2015) u poglavlju Cenzura u dječjoj književnosti navode 
kako su se u prvim desetljećima nakon Drugoga svjetskog rata iz dječje književnosti 
vjerski sadržaji sustavno izostavljali, a radi se o ideološki motiviranoj cenzuri i 
autocenzuri. Kao primjer se navode Čudnovate zgode šegrta Hlapića te odluka Ivane 
Brlić Mažuranić da sugestijom urednika dijelove koji referiraju na religiozne osjećaje i 
ponašanja izbaci. S druge su se strane do sredine 20. stoljeća izostavljali i tekstovi 
koji su dovodili u pitanje autoritet crkve ili bili bliski ateizmu (Hameršak i Zima 2015: 
79). 

7. Hrvatski dječji časopisi 


Svaki časopis nam govori o političkoj, društvenoj i kulturnoj klimi određenoga 
vremena. Kao medij je potreban za promicanje novih ideja i trendova. U njemu se 
zrcali slika jednog segmenta stvarnosti (Batinić 2010: 10). Dječji časopisi dopuna su 
aktualnog školskog gradiva, ali svakako služe i za zabavu. Kao što je u prethodnom 
poglavlju naznačeno, u razvoju i profiliranju hrvatske dječje književnosti, časopisi su 
odigrali značajnu ulogu jer su knjige za djecu u 19. stoljeću rijetke (Batinić 2004: 7). U 
samim počecima dječjeg časopisa u Hrvatskoj, autori su nastojali iznijeti i svoje 
ideologije i političke stavove. U kasnijim godinama, kada se dijete počinje shvaćati 
kao subjekt, dolazi i do otkrića djeteta kao konzumenta. Dječje igračke, dječja moda, 
dječje knjige, dječji namještaj, dječja hrana i si. preplavili su tržište. (...) Dječji 
časopisi postali su vrlo pogodan medij za podržavanje i širenje dječjeg 
konzumerizma (Batinić 2010: 9). 

lako su se u većini europskih zemalja prvi dječji časopisi pojavili prije sredine 
19. stoljeća, u Hrvatskoj prvi dječji časopis izlazi 1864. godine što govori o tome kako 
je to posljedica minimalnih prosvjetnih, kulturnih pa i političkih preduvjeta (Batinić 
2004: 27). Pokretači prvih časopisa u Hrvatskoj, njihovi urednici i autori bili su učitelji, 
a cilj im je bio upravo prosvjetno, kulturno i socijalno djelovanje (Batinić 2010: 5). Već 
spomenuti Ivan Filipović pokrenuo je i uređivao prvi hrvatski dječji časopis Bosiljak 
(1864. - 1868.). Okupljao je pisce, čitatelje, osiguravao djeci štivo, utvrđivao vrste 
dječje književnosti te skupljao korisna iskustva 24 (Crnković i Težak 2002: 136). lako 
je dao veliki doprinos dječjoj književnosti, u to vrijeme ga nitko nije smatrao kulturnim 
događajem vrijednim pažnje (Pašagić 2003: 6). Potrebno je naglasiti da su Bosiljak, a 
nakon njega i Smilje i Bršljan, afirmirali narodnu priču kao dječju lektiru (Težak 1991: 
15). Svi dječji pisci su počeli objavljivati u tim časopisima. 

Smilje je također časopis koji je nastao po Filipovićevim idejama. Namijenjen 
je djeci pučkih škola, djeci do dvanaeste godine te sadrži poeziju, priču, 
pripovijetku 25 , basnu, katkad i igrokaze (Crnković i Težak 2002: 147). U 72 godine 

24 Sadržaj prvoga godišta uključivao je: Pjesme umjetne i narodne, Veće i manje pripoviedke, bajke, 
priče i basne (u trećem godištu ovdje će se dodati i igrokazi), Povjestne, zemljopisne, statističke i 
životopisne crtice, Prirodoslovlje, Polj. gospodarstvo, kućanstvo i obrtnost, Razni poučni članci, 
Narodne poslovice i zagonetke, Sitnice (Pašagić 2003: 13). 

25 Čest motiv pripovijedaka je odricanje od nečega da bi se dao novac siromašnima, a prečesto 
zlorabljen motiv je pismo Isusu ili pokojnoj majci na nebo, ubačeno na poštu, koje pročita poštanski 
činovnik ili upravitelj pa djeca dobiju od njega poklone za Božić (Pašagić 2003: 21). 

postojanja (1873. - 1945.) Smilje je postalo simbolom dječjeg časopisa u Hrvatskoj i 
zaštitnim znakom učiteljskog stvaralaštva za djecu koje su u velikoj mjeri obilježili 
njegovi urednici - učitelji i pisci Tomislav Ivkanec i Ljudevit Krajačić (Batinić 2010: 
10). U razdoblju od 1877. do 1885. godine, Smilje je bio jedini dječji časopis u 
Hrvatskoj (Batinić 2004: 14). 

Također, treba spomenuti i nekolicinu međuratnih časopisa, a među njima i 
dječji časopis Anđeo čuvar koji je zajedno sa Smiljem bio jedini časopis koji je 
nastavio izlaziti i nakon Prvoga svjetskoga rata (Batinić 2010: 10). Časopis Čarobno 
vrelo izlazio je od 1923. do 1937. godine te se početkom 1932. godine spaja sa 
Smiljem te kao Smilje izlazi do lipnja 1933. godine (Batinić 2010: 13). Tridesetih 
godina bio je popularan i časopis Mali Istranin, a inicijativa za njegovo pokretanje 
došla je iz Društva Istra u Zagrebu, a s ciljem kako bi se učinilo nešto za istarsku 
djecu u izgnanstvu (Batinić 2010: 13). 

Od ostalih međuratnih časopisa valja spomenuti Dječje kolo te Pričalo. Štefka 
Batinić (2010: 14) o dječjim međuratnim časopisima piše; Općenito gledajući, u 
dječjim se časopisima međuratnog razdoblja - počevši od samih naziva, profila, 
grafičkog i likovnog dizajna do sadržaja - prepoznaju specifičnosti doba, kako na 
općoj kulturološkoj tako i na specifičnoj pedagoškoj razini. 

Nakon međuratnog razdoblja dolazi do određenih reformno-pedagoških 
promjena. Dijete se prihvaća kao osoba, ono nije odrastao čovjek u malom, ima svoje 
karakteristične potrebe, a jedna od njih je i igra. Od djece se tražila suradnja u 
časopisima, dopunjavanje pojedinih tekstova, smišljanje tekstova i slično. Pedagoška 
se poruka daje na suptilniji i diskretniji način (Batinić 2010: 16). Stoga, u dječjim 
časopisima 20-ih i, posebice, 30-ih godina 20. stoljeća vidljivi su utjecaji novih 
pedagoških i psiholoških spoznaja i novih književnih strujanja. Bio je to, prema 
riječima Štefke Batinić (2010: 20), korak naprijed u razvoju dječjih časopisa i njihovu 
prilagođavanju novim pedagoškim paradigmama i novim generacijama djece. 

U razdoblju nakon Drugog svjetskog rata čitao se časopis Pionir, list najmlađih 
u Hrvatskoj. Počeo se izdavati 1945. godine. U početku su to bile novine, a pedesetih 
se preobrazio u dječji književni časopis. Pedesetih i šezdesetih godina dvadesetog 
stoljeća čitao se časopis Radost te Djeca za djecu: list za samostalni rad učenika 
osnovnih škola. Potonji od 1960. godine počinje izlaziti pod naslovom Modra lasta: 
časopis za samostalne radove učenika osnovnih škola, koji je nezaobilazan časopis 
u rukama svakog djeteta i danas. Od ostalih časopisa treba spomenuti i Vjesnikov 

zabavni Petko (1952.) koji je izlazio samo dvije godine, Plavi vjesnik (1955. - 1968.) 
te mnoge druge. 

Kada se govori o dječjim časopisima u Hrvatskoj, nezaobilazno ime je i Smib 
(Smilje i bosilje). Časopis je nastao na tradiciji Smilja (najdugovječnijeg časopisa u 
Hrvatskoj) i Bosiljka (Čičko 2010: 54). 

Kraj dvadesetog i početak novog stoljeća predstavlja razdoblje u kojemu se 
pojavljuju novi časopisi za igru i učenje, za odgoj i obrazovanje, za djecu, mlade i 
odrasle. Od časopisa koji su aktualni i danas treba izdvojiti Radost, Modru lastu, 
Smib te Prvi izbor. 

Časopis Radost u hrvatsku dječju književnost ulazi 1951. godine. Namijenjen 
je učenicima nižih razreda (u posljednja tri desetljeća časopis izlazi isključivo za 
učenike od 1. do 4. razreda). Naziv Radost dao mu je Gustav Krklec, a časopis je 
imao ulogu radosnog glasnika vedrog duha i atmosfere (Skok 2010: 68). Časopis nije 
orijentiran samo na književnost i likovnu umjetnost, nego daje mnoštvo sadržaja iz 
polja kulture, umjetnosti, povijesti, svijeta prirode i društva te upravo na taj način 
dopunjuje čitanke i druge udžbenike u osnovnim školama (Skok 2010: 70). 

Modra lasta je jedan od vodećih hrvatskih listova za učenike viših razreda 
osnovne škole. Časopis ima informativnu, poučno-odgojnu i zabavnu ulogu te je 
također dopuna udžbenicima. O važnosti časopisa govori i činjenica kako je on na tih 
i uporan način krčio nove putove i puteljke u hrvatskoj školi (Horvat-Vukelja 2010: 
87). Tako je Modra lasta jedno vrijeme bila jedini časopis u Hrvatskoj koji je 
objavljivao stripove hrvatskih autora, a u to vrijeme je strip smatran sumnjivim 
proizvodom sa Zapada i nepoželjnim (Horvat-Vukelja 2010: 87). Također, časopis je 
objavljivao i popularno-znanstvene sadržaje u kojima čitateljima na nov, i liberalan 
način objašnjava tajnu nastanka života, razliku između spolova, pojavu mjesečnice te 
tijek začeća i poroda (Horvat-Vukelja 2010: 89). S obzirom na navedene doprinose 
časopisa i na njegovu didaktičku i edukativnu svrhu čime je od samog početka bio 
jedan korak ispred društva i vremena, ne čudi što je bio i ostao jedan od vodećih 
časopisa za učenike. 

Smib je također časopis namijenjen djeci od 1. do 4. razreda osnovne škole te 
se upravo kroz Smib mnoga djeca prvi put i susreću s časopisom. Radi se o poučno- 
zabavnom časopisu koji se može iskoristiti kao pomoćno nastavno sredstvo te je 
također dopuna školskog programa. Naziv Smib je skraćenica od Smilja i Bosilja , a 
označavaju biljke. Časopis nudi mnogo dječjeg sadržaja koji govore o socijalnim, 

ekološkim i drugim temama. U veljači 2010. godine Smib je dobio pravo uporabe 
znaka Izvorno hrvatsko koji dodjeljuje Hrvatska gospodarska komora, a isti znak je 
dobila i Modra lasta koja se naziva i Smibovom starijom sestrom (Marić 2010: 101). 

Prvi izbor je časopis učenika nižih razreda osnovne škole, dakle od 1. do 4. 
razreda, te služi kao poticaj i sredstvo za razvoj svih jezičnih djelatnosti i stvaralaštva, 
ne samo čitanja (Polak 2010: 105). Izlazi od 1993. godine i distribuira se u gotovo 
svim hrvatskim školama. Časopis se koristi kao dopunsko nastavno sredstvo, 
prvenstveno kao pomoć u ranom učenju hrvatskoga jezika te je od velikog značaja u 
razvijanju komunikacijske jezične kompetencije (Polak 2010: 105). 

Svi navedeni aktualni časopisi, pored didaktičke uloge, imaju i onu zabavnu. 
Tako se nerijetko u njima mogu naći i posteri i intervjui poznatih osoba, a to svakako 
ide u prilog što većem broju čitateljske publike. 

8. Dječja priča u hrvatskim religijskim časopisima 


Pored nekolicine časopisa koji su bili namijenjeni djeci, treba spomenuti one 
koji su bili religijskog svjetonazora, a to je najprije već navedeni časopis Anđeo 
čuvar 26 . Časopis je počeo izlaziti kao list za hrvatsku katoličku mladež 1901. godine. 
Uređivao ga je franjevac Mladen Barbarić. Izlazio je 43 godine te je čitavo to vrijeme 
ostao dosljedan svome cilju, a to je valjanom katoličkom odgoju hrvatske mladeži 
(Batinić 2010: 11). Kako mu podnaslov kazuje, Anđeo čuvar izlazio je da osnaži vjeru 
hrvatske mladeži. U njemu su se zato nalazile izravne pouke, primjerice: „Budi miran 
kod sv. mise“, „ne brbljaj 11 , no uz to i zabavnog štiva - zagonetalica, pitalica, rebusa, 
križaljki, čak i manjih stripova. Što je s književnim tekstovima? Dakako, većina njih - 
autori im bijahu oci franjevci ili redovnice ili pak bijahu posrijedi prijevodi - u prvom je 
planu vjerska, šire, etička poduka (Hranjec 2003: 180). U Anđelu čuvaru se također 
javlja i više dječjih književnih vrsta: (narodne) pripovijetke za djecu, bajke, basne, 
lirske pjesme, zagonetke, poslovice i pitalice. Časopis je u potpunosti namijenjen 
djeci pa tako pripovijeda događaje ili situacije koje odgovaraju zanimanjima ili 
iskustvu djece, odnosno radi se o onim tekstovima u kojima će se mladi prepoznavati 
i razvijati sklonosti prema likovima i događajima, a u zrelijoj dobi razviti i osobne 
stavove (Hoblaj 2005:158). 

Može se zaključiti kako u Hrvatskoj ima malo vjerskih časopisa za djecu 27 . 
Među nekolicinom možemo izdvojiti i list Mali koncil kojega izdaje Nadbiskupski 
duhovni stol. Navedeni dječji časopis imaju ulogu promicanja vjerskog osjećaja kod 
djece snagom književne riječi (Hranjec 2003: 184). 

Tema ovoga završnog rada je Dječja priča u hrvatskim religijskim časopisima 
te je za potrebe rada uzet časopis Mali koncil {MAK), odnosno njegova tri godišta 
(1989./90.; 1996797.; 2006./07.) koja će se pomnije obraditi u nastavku, a prije toga 
treba podsjetiti na povijest časopisa. Naglasak će se staviti na priče u tim časopisima 
te o temama koje se u njima javljaju. 


26 Uz Smilje je bio jedan od najčitanijih dječjih časopisa (vidi Javor 2010: 11). 

27 Godine 1945. vlast je ugušila gotovo sav vjerski tisak opravdavajući se nestašicom papira. 31. 
listopada 1960. godine novi Zakon odredio je da svi građani imaju pravo putem sredstava informacija 
izražavati svoja mišljenja, širiti informacije, izdavati novine i slično. Ovim Zakonom počinje povoljnije 
razdoblje za razvitak vjerskog tiska (Novak 2005: 597). 

8.1. Časopis Mali koncil 


Časopis Mali koncil ili skraćeno MAK, katolički je mjesečnik za djecu, obitelji, 
svećenike, vjeroučitelje i katehete te animatore, odnosno, sve one kojima je na srcu 
rast djece u vjeri, te izlazi više od pedeset godina (Mali koncil - Mak, katolički dječji 
mjesečni list 2017a). 

Časopis ne donosi tekstove književnika koji pišu za djecu, ali donosi sadržaj 
čiji je cilj promicati vjeru kod najmlađih. Ideja o Malom koncilu, odnosno katoličkom 
listu za djecu, rodila se u Glasu koncila, ili kako ga nazivaju, Makovu starijem bratu. 
Stoga je već u ožujku 1966. godine, dogovorom zagrebačkog nadbiskupa Franje 
Šepera i đakovačkog biskupa Stjepana Bauerleina počeo izlaziti poseban list za 
djecu (Mali koncil - Mak, katolički dječji mjesečni list 2017b). 

Časopis prije svega svojim čitateljima želi biti prijatelj koji zna zabaviti, 
nasmijati, zainteresirati, oduševiti i savjetovati, a sve to kroz poučne, ali i zabavne 
rubrike, od onih s vjeronaučnim sadržajem do priča stripova, psihotestova ili 
zagonetki - sve u duhu vjere i dobrote (Mali koncil - Mak, katolički dječji mjesečni list 
2017c). 

Pored svih sadržaja koje ovaj dječji časopis nudi, najviše je pozornosti u ovom 
radu posvećeno dječjoj priči. Časopis sadrži rubrike „priča" i „kratka priča" gdje su 
objavljivane priče uglavnom nepotpisane ili potpisane inicijalima, nekolicinu djela 
svjetske književnosti, narodne pripovijetke, ali i priče koje su napisali sami čitatelji 
Malog koncila. Kasnija godišta su potpisana imenom, uglavnom je to autorica Šonja 
Tomić. Godišta ne prate kalendarsku godinu, nego školsku, odnosno početkom 
školske godine izlazi i časopis, a izlazi sve dok ona traje, dakle do ljetnih praznika. 
Cilj im je bio na taj način privući najmlađe čitatelje na suradnju, odnosno čitanje, kako 
bi ih tijekom školske godine zabavili, ali i poučili. 

9. MAK iz 1989./90. 


Godište iz 1989./90. započinje brojem iz rujna 1989. godine. Časopis 
započinje simboličnim pozdravom - Hvaljen Isus i Marija. Kao i svaki časopis za 
djecu, daje mnoštvo zabavnih i poučnih sadržaja, a vjerojatno najzanimljiviji su oni iz 
rubrike Radni list za prvopričesnike i vjeroučenike od I. - V. r. te Radni list za 
krizmanike i vjeroučenike od V. - Vili. r. U potonjoj rubrici se nalaze i dvije priče za 
djecu, od kojih jedna ima zanimljiv naslov - Priča moje bake - Zaboravljivi paučić. 
Naravno, u duhu časopisa, priča ima duboku vjersku i moralnu pouku, a glavni lik je 
pauk. U rubrici za krizmanike, pored mnoštva stvari za razmišljanje u vidu križaljki i 
rebusa, nalazi se i jedna pjesmica, odnosno Pjesma za razmišljanje naslova Gdje je 
Bog Benoita Marchona: Bog,/ja ne znam gdje je On./ Rekli su mi da je posvuda,/ ali 
ja ga nisam vidio/ nigdje./1 dok sam Boga svud/ tražio/ sreo sam ljude/ koji su ga isto 
tako tražili./ Nisu mi znali kazati/ gdje se bog skriva,/ ali su prema meni/ bili i dobri i 
ljubazni./ Ja sam se onda zapitao:/ možda u ovoj dobroti/ dragi Bog živi?/ Od tad i ja, 
poput njih,/svakome koga susrećem/ dobrotu svoju/darujem.../ (Marchon 1989: 20). 

Na sljedećoj stranici se nalazi i strip u tri nastavka Nesretni Đamil koji govori o 
nesretnoj sudbini dobrog Đamila. U rubrici naslova Obiteljsko gnijezdo - Za tate i 
mame koji ne slušaju djecu iznose se određene priče za djecu koje nose moralnu 
pouku, pa tako u priči Laž i pasta za zube, kada je Ivan proširio laž među prijateljima, 
otac mu je za kaznu dao zadatak da istisne malo paste za zube i kasnije ju vrati u 
tubu. Ne uspjevši vratiti pastu natrag, otac govori: «vidiš» rekao je tata, «ti si ispričao 
laž i ne znaš koliko ju je dječaka čulo, a mnogi će tu laž dalje pričati. Sad više ne 
možeš vratiti što si rekao, jednako kao što ne možeš vratiti istisnutu pastu u tubu.» 
Ivan se snuždio: «Kako da se ispričam?» «Ne možeš sasvim ispraviti što si 
pogriješio, ali možeš večeras u molitvi reći Bogu da ti je žao zbog laži i neka ti 
pomogne da više ne lažeš. A sutra se ispričaj Luki i igraj se s njime», odgovori mu 
otac (Laž i pasta za zube 1989: 27). Priča je potpisana samo imenom Katarina. 
Također, u nastavku stranica nalazi se i priča naslova Djevojčica iz Nazareta koja 
ukratko govori o Mariji i njezinoj želji da cijeli svoj život posveti Bogu. Časopis 
završava pismima malih čitatelja i to u rubrici Blaževa pošta, gdje pišu upravo Blažu 
u o problemima koja ih muče. 

Sljedeći je iz listopada iste godine, a koncipiran je jednako kao i prethodni. U 
rubrici Biblija i liturgija u životu djece nalazi se židovska priča Život dvojice braće na 

gori Morija koja govori o bratskoj ljubavi. I u ovom broju se nalazi mnoštvo poučnog 
sadržaja i raznih mozgalica u rubrici Radni list za krizmanike i vjeroučenike od V. - 
VIII. r. te nastavak nesretnog Đamila. U rubrici Obiteljsko gnijezdo nalazi se 
nekolicina pričica za najmlađe s vjerskom tematikom, a neki od naslova su: 
Čempresi, Dobričina, Dobrota i cvijet i drugi. Na sljedećoj stranici se nalazi priča 
Bobice i zrno gdje se govori o listopadu, odnosno Gospinu mjesecu i važnosti 
moljenja krunice. Na koncu, sve završava Blažom i njegovom poštom. U listu iz 
studenog završava strip o nesretnom Đamilu, koji, na kraju, i nije bio toliki nesretnik 
jer je vjerovao da će mu Gospodin poslati rješenje za sve nesreće koje su ga 
zadesile. U rubrici Priča, nalazi se priča Marija je živa koja pomaže najmlađima da 
lakše podnesu gubitak voljene osobe i na kraju, nezaobilazna Blaževa pošta. Treba 
napomenuti da svaki od brojeva MAK-a sadrži nekolicinu pričica (i pjesmica) koje su 
sastavljali i čitatelji. 

List iz prosinca 1898. sav je u božičnom duhu, te također ni kod njega nema 
većih promjena. Nailazimo i ovdje na priče za čitatelje, a jedna od njih je Priča o 
mladiću i žiru uz napomenu kako se priča pripovijeda u susačkoj Donjoj Posavini u 
selu Lonja, te tko je priču zabilježio, što nam govori o tome kako se u MAK-u mogu 
naći odjeci narodne priče. Priča govori o mladiću koji je ležao pod visokim hrastom u 
hladovini i promatrao krošnju drveta, dok su malo dalje pokraj njega u polju rasle 
tikve. Mladić je upitao Boga kako to da je napravio takvu grešku pa tikvi dao tako 
neuglednu stabljiku, a ona je tako velika, dok je tako malom žiru dao veliko stablo, 
zar ne bi bilo bolje da je obratno? U to je zapuhao vjetar, otkinuo se žir i pao mladiću 
na glavu te on govori: «E, dragi Bože, kako si mudar, a ja neuk! - Da si ti ovom 
velikom stablu dao velike plodove kao što su tikve, sad bih ja bio mrtav», reče mladić 
i požali što je posumnjao u Božju mudrost (Mavrinac 1989: 12). 

Listovi iz siječnja, veljače, ožujka, travnja te svibnja i lipnja 1990. godine ne 
donose važnije promjene, list se sastoji od istih rubrika kao i prethodni. Može se 
primijetiti kako rubrika Priča uglavnom donosi priče tematski, tako prosinac donosi 
priču Borić se onesvijestio, siječanj Četvrti kralj, veljača Kralj u potrazi za mirom, 
ožujak Zdravo, Marijo, travanj Kako je na svijet došao uskrsni zec te svibanj i lipanj 
Kako je Emanuel razgovarao s Bogom. 

Dječje priče u ovom godištu ne nedostaje. Pored obavezne rubrike Priča, i na 
drugim stranicama se mogu pronaći određene kraće priče koje u sebi nose pouku, a 
glavni nositelji radnje, odnosno likovi su uvijek biblijski likovi, životinje i najmlađi. U 

nastavku rada će se navesti informacije o tri priče iz ovoga godišta: Djevojčica iz 
Nazareta iz rujna 1989., Marija je živa iz studenoga iste godine te Kako je na svijet 
došao uskrsni zec iz travnja 1990. godine. 


9.1. Djevojčica iz Nazareta 

Glavni likovi ove priče su djevojčica Marija i njezin otac Joakim. Marija je 
pokazivala veliku sklonost ka vjeri i rado je slušala očeve priče te je htjela posvetiti 
život Gospodinu: «Ako su grlica i ljiljani Božji, onda to želim biti i ja. Ako voda, oganj i 
vjetar daju slavu Bogu, onda ću to s ljubavlju i ja činiti.» (M. V. 1989: 28) Otac ju je 
učio o vjeri upravo kroz svoje priče te joj je nastojao vjerskim primjerima pokazati 
pravi put: Ni on nije znao koliko je već Bog djevojčicu blagoslovio i sigurno nije 
mogao ni zamisliti da će je jednog dana cijeli božji narod nazivati «Blaženom među 
ženama». (M. V. 1989: 28) Primjetno je kako su likovi u ovoj kao i ostalim pričama 
uglavnom biblijski, nemaju fantastičnih ni čarobnih elemenata te nam daju realistični 
prikaz vjere te kako vjerski odgajati djecu. Priča je potpisana inicijalima M. V. 


9.2. Marija je živa 

Priča govori o smrti djevojčice Marije te kako to prihvaća njezina najbolja 
prijateljica Ana. Ana je smrt doživjela teško, na što ju mama tješi: Mi znamo da je 
Marija živa, zar ne, Ana? (P. P. 1989: 28) Majčine riječi Ana nije baš razumjela sve 
do Marijinog sprovoda, odnosno svete mise za Mariju koja se održavala na blagdan 
Svih svetih. Ana je pažljivo slušala svećenikove riječi koje govori o odlasku u dom 
Gospodnji, sjećala se mamine rečenice kada joj je govorila kako je Marija živa. U to 
joj se učini kako vidi Mariju veselu i nasmiješenu: Ana, ovdje je bolje, mnogo bolje, 
neopisivo bolje (P. P. 1989: 28). Tada je shvatila majčine riječi i kako je Marija, 
unatoč svemu, ipak živa. Priča je donesena u časopisu iz studenoga, dakle, mjesecu 
kada se slavi blagdan Svih svetih te je i tematikom prilagođena tome. Pomaže 
najmlađima da se lakše nose sa gubitkom voljene osobe. Potpisana je inicijalima P. 
P. 

9.3. Kako je na svijet došao uskrsni zec 


Likovi iz ove priče su djevojčica Maja, njezin brat Ivo te zec s police, uskršnji 
zec. Naime, na početku radnje brat Ivo govori sestri Maji kako uskršnji zec ne postoji, 
na što se ona jako ražalosti te joj više nije toliko zanimljiv sutrašnji dan - Uskrs. Pa 
ipak, bilo je lijepo zamišljati jednu takvu zečju radionicu sa svim tim bojama i 
kistovima te šarenim jajima. Cijelo je poslijepodne morala na to misliti. I kad je 
konačno navečer ležala u svom krevetu, nije se mogla više veseliti što je sutra Uskrs 
(M. K. 1990: 32). No, dok je spavala, začula je nečiji glas, a to je bio njezin zec s 
police koji ju je nastojao uvjeriti kako on postoji te se opet mogla veseliti sutrašnjem 
danu. U ovoj priči je vidljivo čarobno samim time što zec govori, personificiran je, ali 
nam se može dati na znanje da je i djevojčica Maja čitav razgovor sa zecom i usnula. 
Priča je potpisana inicijalima M. K. 

10. MAK iz 1996./97. 


Godište 1996797. započinje brojem iz rujna 1996. godine sa svojim 
uobičajenim pozdravom - Hvaljen Isus i Marija. Primjetno je već u samim listovima 
kako se časopis promijenio, odnosno sami listovi su već kvalitetniji i pojedini u boji. 
Kao i prethodno godište, i ovaj časopis nudi razne vijesti te poučni sadržaj u vidu 
križaljki. Novost je i rubrika pod naslovom Mali Makov liječnik koji nudi različite 
liječničke savijete, a ovaj broj je bio posvećen pretilim osobama i svima onima koji 
žele poboljšati svoju ishranu. Ono što je ostalo isto je rubrika Priča koja donosi priču 
Namjerno gdje se opet djeci kroz priču nastoji iznijeti određena pouka. U rubrici pod 
naslovom Makovci pišu, Makovci rišu daju nam se različiti dječji sastavci i crteži. 
Naravno, i ovdje su stripovi nezaobilazni. Novost je i rubrika Biblibilje - Bilje i raslinje 
u svijetlu biblije i kršćanske simbolike gdje nam se daje mala biblioteka biblijskog 
bilja. U rubrici Mala čuda odasvuda nastoje razjasniti određeni fenomeni ili stvari koje 
kod najmlađih izazivaju zabunu pa se tako objašnjava i otkud sintagma plava krv. 
Uvedena je i rubrika o različitim receptima pa se mogu naći recepti za slatke kekse i 
ostale poslastice. Za kraj se daje zabavniji sadržaj te, kao i u prethodnom godištu, 
Blaževa pošta. 

Listopad 1996. godine donosi priču Ivan je plaćao narančama, studeni Lijepu 
princezu, prosinac Čudnovatu zvijezdu, siječanj 1997. priču Sebičnjak, veljača priču 
Djevojčica Brigita i kraljev vuk, ožujak Uskrsnu šetnju, travanj Kako se dolazi u nebo, 
te svibanj i lipanj priču Mali bjegunci vraćaju se kući. 

Navedeni časopisi ne donose ništa više priča nego prethodno objavljivani, 
razlikuju se jedino u sadržaju, odnosno on je izmijenjen. I ovi brojevi obiluju dječjim 
sastavcima i različitim križaljkama, rebusima i premetaljkama, a sve tako da se 
najmlađe pouči vjeri. U nastavku rada će se navesti informacije o tri priče iz ovoga 
godišta: iz rujna 1996. godine priču Namjerno, iz prosinca Čudnovatu zvijezdu te iz 
travnja 1997. godine Kako se dolazi u nebo. 


10.1. Namjerno 

Priča govori o dječaku Ivici koji je jako volio tjelesni i igru loptom, a svoju 
momčad je uvijek dovodio do pobjede jer je bio najjači, najbrži i najgrublji igrač. Često 

je znao svoju nadmoć iskazivati na slabijima, pa je tako maltretirao dječaka Romana 
koji je imao jednu nogu ukočenu te je zbog toga bio često isključen iz mnogih 
aktivnosti. No, Romano, čiji su roditelji bili imućniji, je bio jako darežljiv. Sve je dijelio 
s prijateljima koji su ga voljeli, osim Ivice koji ga je zvao šepavac. Jednog dana ga je 
na tjelesnom udario loptom tako jako da se Romano onesvijestio: Ivica je tada 
problijedio. Najednom se i njemu zamaglilo pred očima, ali od straha (V. Š. 1996: 27). 
Romano je zbog potresa mozga morao nekoliko dana ostati u bolnici. Ivica nije bio 
izbačen iz škole zbog nastavnika tjelesnog i vjeroučitelja koji su se zauzeli za njega, 
ali su ga od tog dana svi izbjegavali. Nije ni on mogao shvatiti svoju zloću. Kako bi se 
iskupio, otišao je kod Romanove majke i u njegove bilježnice prepisivao ono što su 
učili, zbog čega je Romano bio jako radostan: / svi su se radovali, jer su shvatili da je 
u Ivici proradila dobrota i da se primijenio (V. Š. 1996: 27). Dječji postupci su često 
nesmotreni, stoga im je ova priča od velike koristi kako se za svoja djela mogu 
iskupiti. Potpisana je inicijalima V. Š. 


10.2. Čudnovata zvijezda 

U ovoj priči imamo priču u priči. Riječ je o kraljevom pažu Seiru koji je došao 
svojoj obitelji ispričati novost o rođenju velikog kralja. Moli baku da mu ispriča priču 
koju mu je prije pričala o velikome kralju i čudesnoj zvijezdi te Seir, nakon bakine 
priče, reče baki kako se pojavila čudesna zvijezda, baš kao iz njezine priče: Krenuli 
su na put, a zvijezda ih je sigurno dovela Djetetu, obećanom Kralju, koji će biti velik - 
Učitelj i Spasitelj svijeta (Čudnovata zvijezda 1996: 22). Kao i u prethodnom godištu, i 
ova priča je napisana u skladu s vremenom koje dolazi, a to je Božić. Likovi su iz 
biblijske mitologije te, kao i svaka dječja priča o Božiću, imaju u sebi čudesnih 
elemenata, te naravno, priča izaziva divljenje kod mlađih recipijenata upravo zbog 
efekta začudnosti. Priča je nepotpisana. 


10.3. Kako se dolazi u nebo 

Priča nema nikakvih biblijskih likova niti čudnovatih elemenata, ali nosi snažnu 
pouku. Kapelan je upitao razred kako se dolazi u nebo? Djeca su ogovarala: onaj tko 
ide u crkvu, onaj tko je dobar, onaj tko moli. Samo je dječak Tom bio udubljen u svoju 

bilježnicu i nije obraćao pažnju na kapelanove riječi. Naposljetku, vidjevši daje Tom 
nepažljiv na satu, kapelan mu postavi isto pitanje. Tom se zamislio i nije dao nikakav 
odgovor. Ostatak učenika ga je provocirao riječima: krpe, lonci, staro željezo, 
odnosno, nabrajali su one stvari koje su Tomovi roditelji skupljali, što je kod Toma 
izazivalo još veću nelagodu. Nakon nekog vremena im odgovori: Tko drugoga prima i 
pomaže mu (V. K. 1997: 26). Razred se opet počeo smijati Tomu, no kapelan ih 
rukom umirio te dopustio Tomu da dovrši misao: Ja, naime, mislim, reče Tom 
plašljivim dječačkim glasom, tko drugoga prihvaća, a taj drugi opet prihvati nekoga 
drugoga i tako prihvaćajući jedni druge i uzajamno si pomažući svi će doći u nebo (V. 
K. 1997: 26). Kapelan se oduševio njegovim riječima te donio pouku: Svi smo dužni 
jedni drugima pomagati, dodao je. Kad netko na ulici padne, dužni smo mu pomoći 
da ustane. Tako isto moramo jedni drugima pomoći doći u nebo (V. K. 1997: 26). 
Priča je potpisana inicijalima V. K. 

11. MAK iz 2006./07. 


Posljednje godište koji će se obrađivati je ono iz 2006. i 2007. godine. Časopis 
je ostao isti, barem što se uvoda tiče. Započinje svojim prepoznatljivim pozdravom - 
Hvaljen Isus i Marija. Prvi je list iz rujna 2006. godine. Naravno, opet je vidljiva 
promjena u samim listovima, kvalitetniji su i čvršći. Uz male izmjene, određene stvari 
su u sadržaju ostale iste. Tu su na početku Vijesti, Religije svijeta, Pisma iz misija, 
različite pitalice, rubrika posvećena krizmanicima, ministrantima. Nalazi se i rubrika 
Igrokazi i recitali, dječji uraci te neizostavna rubrika Priča s pričom Velike male 
prepirke. List je donio i promjenu u rubrici Junaci mojih knjiga gdje se u ovome broju 
govori o Šegrtu Hlapiću te se kreativnim rečenicama djecu motivira na čitanje: 
Najviše se radujem susretu s Hlapićem, jer je to dječak koji se odlikuje hrabrošću, 
skromnošću, istinoljubljem i vjerom. Zato sam ga i zavolio, zato je postao moj junak! 
(Pilaš 2006: 41) 

Od ostalih rubrika nalazimo i rubriku o receptima te nezaobilaznu Blaževu 
poštu. Naizgled je sve ostalo nepromijenjeno, osim što se može primijetiti kako je u 
ovome godištu čitav koncept časopisa pregledniji i uredniji. 

Listopad donosi priču Zovi me imenom. Također, listopad donosi i jednu 
zanimljivu priču naslova Tko je siromašan? Priča govori o ocu koji je doveo svoga 
sina na farmu kod siromašnih ljudi da bi mu pokazao kako ljudi mogu biti siromašni. 
Na kraju otac upita sina što je iz svega toga naučio, a sin odgovara: - Vidio sam da 
mi imamo jednoga psa, a oni četiri. Mi imamo bazen koji se prostire do pola dvorišta, 
a oni imaju potok koji nema kraja. Mi imamo uvozne svjetiljke u vrtu, oni imaju 
zvijezde. Mi imamo vidik do ograde, a oni imaju čitavo obzorje, cijele planine i doline. 
(...)- Hvala ti, oče, što si mi pokazao kako smo siromašni! (Tko je siromašan 2006: 
8 ) 

Studeni donosi priču Bjegunac, prosinac pored rubrike Priče, i na drugim 
stranicama donosi nekolicinu priča, u duhu Božića, a jedna od njih je i Rođendanska 
slamčica. Donosi se i francuska priča Herodova brada koja je prevedena na hrvatski 
jezik. Priča počinje tipičnim početkom svake bajke, što u ostalim pričama u časopisu 
nije slučaj: Davno, vrlo davno, tako davno da i najstariji djedovi i najstarije bake još 
ne bijahu rođeni, vladao je kralj Herod (Reverend 2006: 45). 

Siječanj 2007. donosi priču Dvije kraljice i jedan kralj, a veljača Najskuplji 
lonac. U ovome godištu iznosese u rubrici Junaci mojih knjiga i priča o slavnim 

dječjim knjigama i njihovim autorima, tako ovaj broj donosi priču o Carollu i njegovoj 
Alici, odnosno, cilj im je bio potaknuti učenike na samostalno čitanje: Tko želi 
upoznati djevojčicu Alicu, neka jednom pođe u Britanski muzej, gdje se ona nalazi. 
Ali, ako želite odmah upoznati Alicu, pođite u knjižaru ili knjižnicu i krenite - u zemlju 
čudesa! Zapravo, nabavite tu divnu knjigu (Alica (u zemlji čudesa) 2007: 41). Ožujak 
donosi priču Eh, što ti je navika, te priču o knjizi Bambi. Travanj Kuću svjetlosnog 
počinka, a svibanj iznosi i priču o knjizi Bakica češke spisateljice Božene Nemcove 
koja je odigrala veliku ulogu u razvoju dječje književnosti. U rubrici Priča nalazi se 
priča Dar neznanja. 

Ljetno izdanje MAK-a iz iste godine donosi poglavlje o Andersenovim 
junacima te priču Stroj vrti pa stoji. Razlika je i ta da su pojedine priče potpisane. 

Može se primijetiti kako su priče iz prvih obrađivanih godina časopisa bile 
uglavnom religijski orijentirane, dok je u novijim brojevima primjetna raznolikost priča. 
Junaci su djeca, životinje te razni biblijski likovi. Iz ovog godišta će se navesti 
informacije o tri priče: Bjegunac iz studenoga 2006. godine, Najskuplji lonac iz 
veljače 2007. te Kuća svjetlosnog počinka iz travnja iste godine. 


11.1. Bjegunac 

Priča govori o dječaku Lovri kojemu nikada nije bilo po volji. Kada bi krenuo 
učiti, boljela bi ga glava, kada bi krenuo čistiti, kašljao bi od prašine. Nije volio ribu, 
špinat i čajeve od kojih bi imao mučnine, ali ne i od hamburgera i sladoleda. Također 
bi i glavobolje magično nestale kada bi igrao igrice na računalu. Odjednom se našao 
na osunčanom proplanku usred borove šume. Nije bilo nikoga, samo on, njegove 
omiljene stvari i igrice. Nigdje ni bilježnice ni olovke. Uživao je tako čitav dan na 
računalu igrajući igrice, već je i sunce zašlo. Kada je upitao imali koga, pred njim se 
pojavila djevojčica u crvenoj trenirci i upitala što želi. Zatražio je sladoled i hamburger 
te se pred njim pojavio stol prepun njegove omiljene hrane. Kad se malo odmorio od 
sline količine hrane, ponovio je sve isto: bicikl, računalo, sladoled i hamburger. Kad 
se umorio od svega toga, opet pozove djevojčicu i zatraži od nje, ovaj put umjesto 
sladoleda i hamburgera, normalan život. Djevojčica mu odgovori kako mu je život i 
više nego normalan, ima sve što poželi: U tome i jest kvaka! Dosadilo mi je sve. Što 
će mi kada samujem? Hoću mamu i tatu! Hoću im pomagati i voditi Timija u šetnju! 

Hoću jesti špinat! Hoću prijatelje iz razreda i hoću pisati zadaću i ....i... učiti! (Tomić 
2006: 27) Djevojčica mu odgovori kako bi ovdje trebao uživati potpuno sam i kako se 
sada ne može vratiti na staro, na što joj Lovro odgovori da svoj raj da drugome, a on 
bi radije i u pakao nego bio ovdje. Djevojčica se tada pretvori u veliku crvenu zmiju i 
reče mu: A što misliš, tupko, gdje si cijelo vrijeme? (Tomić 2006: 27) Lovro se tada 
jako prestraši i probudi iz sna. Začuo je majčin glas kako ga moli da pripazi da 
mlijeko ne prekipi, a on joj odgovori: Da, majčice - sretno se nasmije Lovro skačući s 
kreveta. - I oprat ću suđe poslije doručka... Može? (Tomić 2006: 27) Priču je 
napisala Šonja Tomić te je kao i većina drugih prigodna i za najmlađe, ali za njihove 
roditelje. 


11.2. Najskuplji lonac 

Priča govori o teti Mariji koja je u trgovini uvijek ostavljala sitniš, što je izazivalo 
čuđenje. No, priča seže daleko u prošlost kada je zabunom uzela lončić iz trgovine, 
ne primijetivši, te ga odnijela kući. Kada je shvatila što je učinila, odmah se otišla 
ispovjediti, na što joj je svećenik odgovorio da ona nije lopov, ali se šteta mora 
ispraviti. Vrativši se u trgovinu, nije mogla od srama reći blagajnicama što je 
napravila te je uzela prvu stvar koja joj nije trebala - dječje pelene, te sav sitniš 
ostavila. Od tada stalno ostavlja sitniš, a prošlo je čak i više od trideset godina, te je 
štetu debelo preplatila pa se donosi zaključak: Točno je da sam nadoknadila štetu 
koju sam učinila, ali sam i dobila nešto što mi ne pripada. - Što? - prodahnem. - 
Lijepo mišljenje! - Naime, blagajnice misle kako iz velikodušnosti vazda darujem 
sitniš. Ni ne slute da mi ludi lonac pada na um čim krenem k blagajni. Osim toga - 
sjetno će teta Marija - neki i namjerno štogod ukradu, a nije dovoljno štetu priznati. 
Valja je i nadoknaditi. (Tomić 2007: 39) Priču je napisala Šonja Tomić. 


11.3. Kuća svjetlosnog počinka 

Likovi u ovoj priči su životinje, točnije ribe: Šarun, Sipa i Gavun. Čuli su vijest o 
tome da tko se odazove u Kuću svjetlosnog počinka, bit će odjenut u svjetlosne 
haljine. Šarun i Sipa su mislili o tome kako će tada postati ljepši, dok je jedino Gavun 
htio Svjetlo licem gledati u lice. Krenuli su prateći sunce jer gdje je sunce, tamo je i 

svjetlo. Čitavim putem Šarun i Sipa su se prepirali kome je Stvoritelj dao više, 
odnosno kako je Šarun tjelesno jači nego slabašna Sipa. Gavun je na njihove riječi 
samo odgovarao: Oprosti joj, Stvoritelju! - šapne Gavun - i daj da ti budem zahvalan 
na sve što mi daješ. U međuvremenu je galeb uhvatio Sipu te je poslužio kao gozbu 
mnoštvu drugih ptica. Nedugo poslije toga i nezahvalni je Šarun završio u želucu 
druge ribe. Ostao je sam Gavun zahvaljujući Stvoritelju na svemu drugome dobrome 
što mu daje i u taj čas se našao pred žarkom kuglom: Ništa ne nadvisuje savršenost 
onih koji umiju prihvaćati sve što dajem - zatitra kugla. U praskozorje se oko Gavuna 
okupilo jato ljupkih šarenih ptica koje su oko njega plesale i oduševljeno pjevale o 
njegovoj ljepoti (Tomić 2007: 7). I ova priča nas uči o prihvaćanju, zahvalnosti svega 
što nam Stvoritelj daje, odnosno, djecu prije svega uči o skromnosti. Priču je napisala 
Šonja Tomić. 

12. Značajke dječjih priča objavljenih u MAK -u 


Priče koje časopis donosi pisane su uglavnom u religioznom tonu, stoga su i 
likovi koji se u njima javljaju biblijski, ali možemo naći i životinje koje govore te 
ljude 28 . Radnja se niže pregledno te za njezino razumijevanje nije potrebno veliko 
čitateljsko iskustvo. Čudesno je u časopisu opet u religioznom tonu, pa tako kada se i 
pojavi određeni čudesan događaj, on svjedoči o vjeri. 

Priče u MAK -u možemo podijeliti u dvije grupe. U prvoj grupi su one u kojima 
su glavni likovi djeca i odrasli, a govore o dječjim nestašlucima i određenim 
nesmotrenim postupcima te kako se u tim situacijama vratiti na pravi put. U prvoj 
skupini nemamo čudesnih elemenata niti određenih religijskih značajki, ali priče 
donose moralnu pouku. U drugoj skupini govorimo o pričama koje svjedoče o vjeri 
kroz čudesno i to su uglavnom priče koje govore o Božiću i Uskrsu. Potonje priče 
uglavnom nemaju moralnu pouku, ali nastoje poučiti djecu o religiji, stoga je njihova 
uloga više didaktička te priče svakako mogu poslužiti kao nastavni materijal na 
satovima Vjeronauka. 

U prvim godištima časopisa priče su potpisivane inicijalima ili su nepotpisane, 
dok su u godištu iz 2006. i 2007. godine potpisane. Također, nailazimo na određeni 
broj prevedenih djela svjetske književnosti, ali i priča koje su napisali sami čitatelji. 

Priče iz prvih godišta časopisa donose više religijski orijentirane priče s 
biblijskim likovima, dok je u posljednje obrađivanom godištu primjetna tematska 
raznolikost pa se pored onih biblijskih mogu naći i drugi likovi i teme. Rodnu 
osjetljivost priča u MAK-u iz 2009. i 2010. godine proučavala je Jeniđe Maroević 
Kulaga (2012: 102) te je donijela zaključak da broj likova ide u korist muškim 
likovima, što je primjetno u obrađivanim godištima i u ovome radu. Prevladavaju 
uglavnom muškarci i dječaci te Maroević Kulaga donosi zaključak kako patrijarhalno 
nasljeđe i dalje snažno utječe na društvene vrijednosti. 

Časopis svakako ima veliku ulogu, pored one vjerske, u razvijanju dječjeg 
morala, a to se upravo postiže pričama koje su napisane jednostavnim jezikom, ali sa 
snažnom poukom, stoga, po efektu, namjeni ili podtekstu, priče u MAK -u možemo 
odrediti kao poučne, s djecom kao glavnim junacima. 

28 Mogli bismo zaključiti da je osnovna razlika između priče za odrasle i dječje priče u tome što je u 
dječjoj priči radnja obavezno zasnovana na nekom događaju, u njoj nastupa više likova, ali piščeva 
pažnja je usredotočena samo na jedan ili dva, a to su najčešće djeca. Karakter likova obično se ne 
produbljava, a ambijentiranje radnje je neznatno (Težak 1991: 11). 

Slika prikazuje naslovnicu MAK-a iz rujna 2017. godine. (Mali koncil - Mak, katolički dječji mjesečni list 
2017d) 

13. Zaključno o MAK-u 


Sadržajno se MAK tijekom godina nije bitnije promijenio. Pojedine rubrike su 
nepromijenjene, a pojedine i naknadno dodane, ali svrha i cilj ostaju isti - obogatiti 
dječji život vjerskim i poučnim sadržajem. 

Časopis je godinama postajao sve bogatiji pa se tako u posljednjim javlja i više 
sadržaja vezanih uz dječju književnost, a to su rubrike s igrokazima ili rubrika koja 
govori o dječjim knjigama. Nailazimo na više prevedenih djela svjetske književnosti te 
se na maštovit način želi djecu potaknuti na čitanje knjiga, odnosno lektira. Primjetno 
je kako je časopis godinama postajao i pregledniji, tako se u prvim godinama njegova 
izdavanja sadržaj prikazuje dosta nepregledno, dok kod novijih brojeva to nije slučaj, 
lako je prvotna namjena časopisa poučiti djecu vjerskom sadržaju, noviji brojevi 
donose i mnoštvo drugih sadržaja iz svijeta i kulture pa tako nailazimo na rubriku koja 
govori o bilju ili rubriku koja govori o receptima, što nam govori kako i ovaj časopis 
ide u korak sa ostatkom dječjih časopisa koji nisu vjerski orijentirani, a bogaćenjem 
sadržaja želi privući dodatnu publiku, ali i zadržati staru. Od dječjeg sadržaja, 
odnosno od dječjih književnih vrsta, časopis je uključio sve pa u njemu nalazimo i 
stripove i igrokaze, ali je primjetno kako vlada nedostatak dječje poezije. 

Kao što je to slučaj i sa danas aktualnim dječjim časopisima, i MAK može 
poslužiti kao nastavni materijal upravo svojim bogatim sadržajem. 

14. Zaključak 


Naizgled jednostavno pitanje što je to dječja književnost, donosi mnogo manjih 
i složenijih: je li to književnost namijenjena samo djeci, pišu li je djeca, kako djeca 
mogu shvatiti moral basni te kako to da je vuk pojeo baku, a baka ostala živa? Na 
pitanja se nastojalo odgovoriti u prethodnim stranicama rada. Djeca ne pišu dječju 
književnost (iznimke su dječji literarni radovi), ali je rado čitaju, kao i odrasli. Moral 
basni neće shvatiti vjerojatno prvim čitanjem ili slušanjem, ali će ga zasigurno, kada 
za to dođe prilika, razumjeti. Kako dječja književnost obiluje čudesnim, baka je na 
kraju ostala živa te je pobijedila vuka jer je vuk zao, baka dobra, a dobro uvijek 
pobjeđuje. 

Cilj ovoga rada bio je prikazati što je to dječja književnost te pratiti njezin 
razvoj, s posebnim naglaskom na priču u religijskim časopisima. Počeci dječje priče u 
hrvatskoj književnosti mogu se pratiti u časopisima i to najprije u Bosiljku. U 
godinama što slijede, zanimanje za priču još više raste. Hrvatskih religijskih časopisa 
namijenjenih djeci nema mnogo, a predmet proučavanja u ovome radu bio je časopis 
Mali koncil ( MAK) koji je nastojao na zabavan način povezati religiju s književnošću. 
Ne možemo govoriti o bogatstvu priče u ovome časopisu, ali ona je prisutna i to kako 
bi poučila bitnim kršćanskim istinama, a to su uglavnom one najvažnije stvari za 
život. 

Priča je vrlo važna u životima najmlađih jer asocira na trenutke druženja s 
najbližima koji ih djeci, u mlađim danima, pripovijedaju, lako priča zasigurno ne može 
odgojiti, ona može poučiti. Kao završnu misao ću iskoristiti riječi Milana Crnkovića i 
Dubravke Težak (2002) koji su u jednoj rečenici objasnili poveznicu između 
djetinjstva i priče: Stoga se može reći da je djetinjstvo utoliko više djetinjstvo koliko je 
ispunjeno pričom, a priča utoliko više priča koliko je bliža djetinjstvu (Crnković i Težak 
2002 : 21 ). 

Sažetak 


Rad je podijeljen u dva dijela. Prvi dio govori o dječjoj književnosti uopće. 
Nastojali su se objasniti ključni pojmovi kao što su dijete, književnost i namjena te 
postoji li razlika među nazivima dječja književnost i književnost za djecu. Također, 
nastojali su se objasniti i žanrovi dječje književnosti, ima li dječja književnost odgojni 
utjecaj i koliko su važni odgajatelji te zašto susret djeteta s književnošću počinje 
prvom jezičnom djelatnosti - slušanjem. Prvi dio rada završava iznošenjem povijesti 
dječje književnosti te utvrđivanjem kršćanskih izvorišta u njoj. Drugi dio rada donosi 
razradu, odnosno temu, a to su hrvatski religijski časopisi te dječja priča u njima. Za 
analizu je uzet časopis Mali koncil ( MAK) i njegova tri godišta: 1989./90.; 1996./97.; 
2006./07., te se u njima proučavala dječja priča. S obzirom na to da religijskih 
časopisa za djecu u Hrvatskoj nema mnogo, časopis Mali koncil svojim bogatim 
sadržajem nastoji nadoknaditi kod najmlađih potrebu za dječjim religijskim 
sadržajem, lako ne možemo govoriti o bogatstvu dječjih priča, one su poučne, ali i 
zabavne te su sve pisane u vjerskom duhu. Ne donose velike odmake u stvarnosti, 
ne iskrivljuju je, a česti likovi su životinje koje poprimaju ljudske osobine i, naravno, 
biblijski likovi. 

Ključne riječi: dijete, književnost, namjena, religija, časopis, priča 

Summary 


The work is divided into two parts. The first part speaks about children's 
literature in general. Some main key concepts are explained here such as child, 
literature, and purpose, and vvhether there is a difference betvveen the names - 
children's literature and literature for children. Also, children's literature genres have 
been explained, vvhether children's literature has an educational effect and how 
important educators are, furthermore, why child's encounters with literature begin 
with his/her first language activity - listening. The first part of the work ends with the 
recapitulation of the children's literature history, as well as the establishment of 
Christian sources in it. The second part of the paper includes elaboration, i.e. the 
topic, vvhich are Croatian religious magazines and children stories. The Mali Koncil 
journal (MAK) is taken up for the analysis and its three publishing years: 1989./90.; 
1996./97.; 2006./07. The children's stories in it were studied. Given that there are not 
many religious journals for childrenin Croatia, The Mali Koncil journal tries to 
compensate a need for children's religious content in youngest offering its rich 
content. Although we cannot talk about the richness of children's stories, they are 
both instructive and entertaining, also vvritten in religious špirit. They do not make 
great breaks from reality and they do not distort it. Some common characters are 
animals that have human characteristics and of course biblical characters. 

Keywords: child, literature, purpose, religion, journal, story 

